איך פגשתי את אבא

איך פגשתי את אבא (באנגלית: How I Met Your Father) הוא סיטקום אמריקאי, שנוצר על ידי אייזק אפטאקר ואליזבת ברגר, המהווה סדרת המשך עצמאית לסדרה "איך פגשתי את אמא", ובה מככבות הילרי דאף בתפקיד הראשי, והשחקנית קים קטרל בתור המספרת.

הסדרה עלתה לשידור בשירות "הולו" ב-18 בינואר 2022. ב-2023 הוחלט לבטל את הסדרה לאחר העונה השנייה.

תקציר העלילה
עלילת הסדרה מתרחשת בשנת 2022, בתקופה שבה סופי וחבריה הקרובים נמצאים בעיצומם של הניסיונות להבין את זהויותיהם ושאיפותיהם האמיתיות וכיצד להתאהב בעידן שבו האהבה נשלטת על ידי אפליקציות היכרות ואפשרויות בלתי מוגבלות.

צוות השחקנים והדמויות
דמויות ראשיות
 הילרי דאף – סופי - צלמת צעירה ומגושמת המחפשת אהבה בניו יורק.
 קים קטרל – סופי, בבגרותה, המספרת לבנה את קורותיה בצעירותה.
 כריס לואוול – ג'סי - מוזיקאי. לצערו ידוע לכל כאחד שהצעת הנישואין שלו לחברתו המוזיקאית מרדית׳ התקבלה בשלילה. מעוניין בסופי.
 פרנסיה רייסה – ולנטינה - חברתה הטובה של סופי, מעצבת אופנה ובת זוגו של צ'ארלי.
 טום איינסלי – צ'ארלי - אציל בריטי שנושל ממשפחתו בעקבות כך שבחר לעזוב לארצות הברית לאחר שפגש את ולנטינה. לומד לראשונה על חייהם של פשוטי העם. אינו מעוניין להביא ילדים לעולם, מה שמקשה על הקשר שלו עם ולנטינה.
 טיין טראן – אלן - אחותו המאומצת של ג׳סי. לסבית. חיה בשותפות עם צ'ארלי.
 סוראג' שארמה – סיד - חברו הטוב של ג׳סי. מנהל קשר בטווח רחוק עם בת זוגו הרופאה. הבעלים של הפאב בו מבלה החבורה. חי עם ג'סי בדירה שבה התגוררו גיבורי הסדרה ׳איך פגשתי את אימא׳.

דמויות משניות
 דניאל אוגוסטין – איאן
 ג'וש פק – דרו
 אשלי רייס – האנה
 סטוני בליידן ג'ספר

הפקה
פיתוח
לאחר הפקת פיילוט לסדרת ספין אוף לסדרה "איך פגשתי את אמא" תחת הפקתה של רשת "CBS" בשנת 2014, הפקה שלא צלחה, נמסר ב-14 בדצמבר 2016 כי אייזק אפטאקר ואליזבת ברגר עתידים לכתוב גרסה חדשה לפיילוט של הספין אוף הקודם, כאשר קרטר בייס וקרייג תומאס ישמשו כמפיקים בפועל. מאוחר יותר, הוכרז כי לאחר חתימה על חוזים חדשים עם חברת "20th Century Fox Television", במסגרתו גם אפטאקר וגם ברגר ישמשו כמפיקים בפועל של הסדרה "החיים עצמם" לצד דן פוגלמן, הרעיון יושהה עד להודעה חדשה.

ב-8 באוגוסט 2017, יו"ר "פוקס", דיינה וולדן, הצהירה כי חברת ההפקות ניסתה להפיק סדרת ספין אוף עם תסריטאים שונים, בפעם השלישית. שלושה ימים לאחר ההכרזה, נמסר כי אליסון בנט תהיה אמונה על כתיבת התסריט. כמו כן, נודע כי בייס ותומאס שוב נשכרו כמפיקים בפועל. גם ניסיון זה לא צלח.

ב-21 באפריל 2021, נמסר כי סדרת הספין אוף הוזמנה על ידי שירות "הולו", וכי לעונתה הראשונה יהיו 10 פרקים. עוד נמסר כי אפטאקר וברגר ישמשו כיוצרים, תסריטאים ומפיקים בפועל ואילו הילרי דאף תשמש כמפיקה. ב-24 ביוני 2021, נמסר כי פמלה פריימן הצטרפה לסדרה כמפיקה בפועל ותהיה אמונה על בימוי פרק הפיילוט.

ב-16 בדצמבר 2021, הופץ הקדימון הראשון לסדרה, שחשף את תאריך עלייתה לשידור ב-18 בינואר 2022.

ב-11 ביולי 2023, אחרי שתי עונות ו-30 פרקים, שודר הפרק האחרון בעונה השנייה מבלי שנחשף עם מי החליטה דמותה של סופי (בגילומה של הילרי דאף) להביא ילד לעולם.

ליהוק
עם ההכרזה על הפקת הסדרה, נמסר כי הילרי דאף תככב בתפקיד הנשי הראשי. ב-16 ביוני 2021, נמסר על ליהוקו של כריס לואוול לצוות השחקנים בתפקיד הגברי הראשי. באוגוסט 2021, נמסר על ליהוקם של פרנסיה רייסה, טום איינסלי, טיין טראן וסוראג' שארמה לצוות השחקנים הראשי, ועל ליהוקו של ברנדון מייקל הול לתפקיד משני. עם זאת, מספר שבועות לאחר מכן, נמסר על פרישתו של הול ועל ליהוקו של דניאל אוגוסטין. למחרת, נמסר על ליהוקם של ג'וש פק ואשלי רייס הצטרפו לצוות השחקנים המשני. ב-5 בנובמבר 2021, נמסר על ליהוקה של קים קטרל לגילום דמותה המבוגרת והעתידית של דאף, סופי.
צילומים
צילומי הסדרה החלו ב-31 באוגוסט 2021.

 פרסים ומועמדויות 
שנהפרסקטגוריהמועמד(ים)תוצאהמקור2024פרס אמי האמנותיעיצוב ההפקה הטוב ביותר לתוכנית נרטיבית (חצי שעה)גלנדה רובלו, קוני בוטגר-מרינוס ואיימי בת' פלדמןהצילום הטוב ביותר בסדרה (חצי שעה)גארי באוםעריכת התמונה הטובה ביותר בסדרת קומדיה (מרובת מצלמות)ראסל גריפיןפרס אמי אמנותי לבידור בפריים טייםהצילום הטוב ביותר לסדרה מרובת מצלמות (חצי שעה)גארי באוםעריכת התמונה הטובה ביותר בסדרה קומית מרובה מצלמותראסל גריפין

קישורים חיצוניים

הערות שוליים

קטגוריה:סדרות ספין-אוף אמריקאיות
קטגוריה:קומדיות מצבים אמריקאיות
קטגוריה:הולו: תוכן מקור
קטגוריה:סדרות טלוויזיה אמריקאיות שעלו לשידור בשנת 2022